V. Palko, poslanec: (2002-04-10):
Pán poslanec Árpád Duka-Zólyomi, vaše vystúpenie sa nieslo v duchu takej výzvy voči predkladateľom zákona o zabezpečení zvrchovanosti, aby sme postupovali kresťansky, najmä európsky. Ste sa odvolali na európske hodnoty. Tým ste postavili istý nepravdivý obraz toho, ako situácia stojí a vlastne kto je v spore s kým. Ono to totižto nie je tak, že snáď Maďarská republika a SMK a celá Európa na jednej strane je proti návrhu KDH, ono je totižto to rozdelenie celkom iné, pán poslanec. Nie zákon o zabezpečení zvrchovanosti je predmetom kritiky zo strany Európy, Európskej únie, ale Zákon o Maďaroch žijúcich v zahraničí je predmetom kritiky Európskej únie, konkrétne Európskej komisie. A Európska komisia vo svojej hodnotiacej správe, keď hodnotí Maďarskú republiku, hovorí veľmi jasne, že zákon o zahraničných Maďaroch je v rozpore s princípmi uznávania zvrchovanosti štátov, s princípmi pacta sunt servanda, s princípmi zákazu diskriminácie, s princípom zásady priateľských vzťahov. A Európska komisia hovorí, že Maďarská republika musí zmeniť zákon o zahraničných Maďaroch. Rád by som sa však obrátil na poslancov Národnej rady Slovenskej republiky, ktorí nie sú z SMK. Týchto je asi 130. A v zásade nikto z nich neobhajuje zákon o zahraničných Maďaroch. Ale mnohí z nich nechcú podporiť zákon o zabezpečení zvrchovanosti, ktorý predkladá Kresťanskodemokratické hnutie. A v tomto je istá nedôslednosť a nekonzekventnosť. Veď predsa ak vidím, že niečo je poškodzujúce, že niečo je zlé, a mám možnosť proti tomu zasiahnuť, no tak snáď mám povinnosť tak urobiť. Mnohí z poslancov, ktorí síce kritizujú maďarský zákon, ale nechcú podporiť tento náš zákon, hovoria o tom, že situácia sa zmenila po voľbách v Maďarsku. Nuž situácia sa naozaj zmenila, ale nie tak, ako sa nám to snažia títo poslanci nahovoriť. Je zrejmé, že nastúpi v Budapešti nová maďarská vláda. Len chcem upozorniť, že zrejme odíde z vlády strana, ktorá za zákon o zahraničných Maďaroch hlasovala, a že príde ale do vlády strana, ktorá za ten zákon o zahraničných Maďaroch hlasovala takisto, takisto A v maďarskej vláde budúcej bude len zanedbateľná čiastka, len malá politická strana slobodných demokratov, ktorí za ten zákon o zahraničných Maďaroch nehlasovali. A ja sa teraz pýtam pána poslanca Budaja, Horta, Weissa, ktorí hovorili, že teraz to už všetko pôjde hladko: Prosím vás, prečo by nová maďarská vláda, ktorá za ten zákon o zahraničných Maďaroch hlasovala tiež, mala urobiť jednostranný ústupok voči Slovenskej republike? Prečo by to mala urobiť? A ako by to vlastne vysvetlila? Veď tiež za ten zákon hlasovali. Prečo by ho mali teraz stiahnuť? Ono je to inak. Práve teraz je veľká šanca. Ak my schválime náš zákon o zabezpečení zvrchovanosti, tak potom si bude môcť slovenská strana a maďarská strana sadnúť za rokovací stôl ako rovný s rovným a budú môcť urobiť dohodu, ktorá umožní, že ani jedna strana nestratí tvár. Maďarská strana môže pozmeniť svoj zákon alebo ho úplne zrušiť a my potom môžeme trebárs zrušiť zákon o zabezpečení zvrchovanosti. Ale musíme ho mať dovtedy schválený, ináč neviem, na základe čoho čakáte, že maďarská strana urobí nejaký ústupok. Panie poslankyne, páni poslanci, ideme hlasovať. A budeme hlasovať o tomto. Nie KDH, nie Slovenská národná strana ani Pravá Slovenská národná strana vám to hovorí, ale Benátska komisia, čo nie sú žiadni agenti Slovenskej republiky. Benátska komisia vám hovorí: „Pôsobia vám tu mimovládne organizácie, ktoré vykonávajú štátne funkcie iného štátu.“ A budeme hlasovať o tom, či to tak môže pokračovať alebo to tak pokračovať nemôže. Tieto mimovládne organizácie zabezpečujú transfer osobných údajov našich občanov v masovom meradle do Maďarskej republiky, kde podľa zákona o zahraničných Maďaroch tieto informácie sa budú posúvať aj spravodajským službám Maďarskej republiky. To v tom maďarskom zákone je. A my budeme hlasovať o tom, či toto môže pokračovať alebo to pokračovať nemôže. Pani poslankyne, páni poslanci, v zásade budeme hlasovať o jednej veci, či v Slovenskej republike a v jej politickej reprezentácii, či v tejto Národnej rade Slovenskej republiky panuje zhoda slov a činov. Ďakujem za pozornosť. (Potlesk.)